text: Politiassistent anmeldt for vold i forbindelse med tvangsfjernelse
  02 maj 2015 kl. 14.40
  Advokat i meget omtalt tvangsfjernelsessag fra Horsens mener, at politiet har anvendt vold overfor et 16 årigt barn i forbindelse med tvangsfjernelsen.
  
  Det er farens advokat Gert Verner Jørgensen, der har valgt at anmelde politiassistenten for vold ifølge Straffelovens paragraf 244.
  Forældrene i Horsens-sagen blev den 26. marts 2015 erklæret skyldige i bl.a. mishandling af flere af deres børn. Begge forældre har anket deres domme.
  Efter domsafsigelsen mødte politiet samme dag op på familiens adresse for at tvangsfjerne de to hjemmeboende børn på henholdsvis 11 og 16 år.
  TV SYD er i besiddelse af den anmeldelse, som advokaten har sendt til Sydøstjyllands Politi og i den står, at den 16 årige besvimede, hvorefter den politiassistent der nu er blevet anmeldt, hev den 16 årige op fra gulvet i håret og sagde citat: ?Du skal ikke spille skuespil?
  Ifølge anmeldelsen er der flere vidner til episoden.
  Sydøstjyllands politi har i dag ikke ønsket at kommentere sagen overfor TV SYD.
  Se interviewklip med advokat Gert Verner Jørgensen her
  Varighed 0:45
  